Filmat ta’ inċident li seħħ il-bieraħ wara nofsinhar fi Triq il-Kosta juri biċ-ċar il-periklu għal min ma jsegwix ir-regolamenti tat-traffiku. Minħabba x-xogħlijiet tal-bini mill-ġdid ta’ din it-triq, bħalissa vetturi f’direzzjoni waħda ma jistgħux jaqbżu lil xulxin kif indikat minn linja safra kopntinwa fit-triq. Barra minn hekk il-massimu tal-veloċità hu ta’ 40 kilometru fis-siegħa. L-inċident inqabad fuq kamera stallata abbord vettura ta’ kumpanija li tagħti lezzjonijiet tas-sewqan. Il-persuna li kienet qed tgħallem student qalet li dak il-ħin il-vettura tagħhom kienet qed tinstaq kif suppost u malli għaddej waħda mil-liwjiet fit-triq, qabiżhom vann pick-up li tilef il-kontroll, ħabat tal-ilqugħ u spiċċa warajh fejn fil-qrib kien hemm il-ħaddiema għaddejjin bix-xogħlijiet ta’ kostruzzjoni. L-inċident seħħ għall-ħabta tat-3.00 p.m. Ħadd ma’ weġġa. Il-filmat waħdu hu appell biex jitħarsu r-regolamenti tat-traffiku u għal aktar prudenza. L-għalliem tas-sewqan qal li dak il-ħin l-istudent kien qed isuq mal-limitu tal-veloċità li ġie stabbilit minħabba x-xogħlijiet, 40 kilometru fis-siegha, u għalhekk ma kienx hemm raġuni għaliex ħaddieħor jaqbiżhom. Appella wkoll ghal aktar rispett meta sewwieqa jaraw vettura bi studenti qed jitgħallmu fosthom billi jagħtuhom ċans u jżommu distanza mill-vettura. Fakkar li kull sewwieq, darba jew oħra għadda minn din l-esperjenza ta’ tagħlim. Ix-xogħlijiet fi Triq il-Kosta jaħsbu għal diversi miżuri biex tiżdied is-sigurtà għas-sewwieqa u l-passiggieri.